Rekdal om VIFs førsteomgang: – Total skandale
– Den første omgangen var total skandale, helt elendig, og vi hadde null energi. Null, null, null! Det var to eller tre mann som var til stede. Det er for lite. Det er det som gjør at vi taper kampen. Slik begynte Rekdal da han møtte pressen drøyt 40 minutter etter tapet på Ullevaal stadion. Molde fikk med en tidlig Per Egil Flo-scoring kampen inn i sitt spor. Gjestene forsvarte seg svært godt og tillot få sjanser mot seg. – Vi skapte mer og det var mer fres over oss i den andre omgangen, men jeg er fryktelig skuffet egentlig, sier Rekdal. Molde-trener Erling Moe var langt mer fornøyd med det han så i kampen. En pen dribling og pasning fra Hestad, som for øvrig var banens beste spiller, la til rette for en kanonavslutning fra Flo. Med venstrefoten sendte han ballen knallhardt via tverrliggeren og i mål etter 13 minutter. Rekdal før sesongen: – Molde har to ellevere som hadde tatt medalje – Vi gjennomfører en veldig god bortekamp. I den første omgangen har vi kjempegod kontroll, mens jeg ser at vi har tunge føtter i den andre. Vi hadde kamp på torsdag og måtte spille i varmt vær her. Hadde vi hatt litt friskere føtter, kunne det blitt et par mål til, oppsummerer Moe til VG. Til tross for to bytter av Vålerenga-trener Kjetil Rekdal i pausen og et langt mer offensivt hjemmelag etter hvilen, holdt Molde unna og vant – ganske kontrollert – 1-0 i Oslo. Les også: Rekdal ut mot den norske dommerstanden Rekdal gir bare noen få av Vålerenga-spillerne godkjent. – Jeg synes Sascha (Burchert) og (Kjetil) Wæhler er gode. Så synes jeg «Moa», ut fra forventningene, starter friskt og kommer til to målsjanser. En annen dag, når han er litt skarpere og har spilt litt lenger, scorer han på dem, sier Rekdal.Vålerengas midtstoppere, Kjetil Wæhler og Jonas Tollås Nation, var tydelig ukomfortable med å sette i gang spillet bakfra på et organisert Molde. Gjestenes trener Erling Moe valgte å gå ut i 4-5-1 i Europa League-kampen mot Standard Liège torsdag. Det fungerte så bra at han gikk bort fra vante 4-4-2 også mot Vålerenga. Det ga altså uttelling da Flo avsluttet en Molde-kontring på lekkert vis til 1-0 tidlig i kampen.Samtidig som Molde-muren holdt stand mot de blåkledde, var overgangene til Moes lag farlige. Ved flere anledninger skapte farten til Sander Svendsen, Mohamed Elyounoussi og etter hvert Mattias Moström problemer, men hverken Molde eller Vålerenga klarte å score i den andre omgangen. Mohammed Abdellaoue fikk tillit fra start av Rekdal, men den tidligere Stuttgart-spissen var langt fra imponerende i sin første kamp på Ullevaal siden overgangen. «Moa» skapte lite som enslig spiss. Den ene store muligheten han fikk, sløste han bort. Les også: «Moa» landslagsuttatt uten å spille A-kamper – Jeg synes vi åpnet veldig bra og lå godt bakover. Vi dekket store rom, hjalp hverandre og kjørte gode overganger på Vålerenga. I den andre omgangen greide vi ikke å være like aggressive og fikk trykk på oss. Det ble en omgang der vi måtte ri av stormen, sier Eirik Hestad til VG. Molde kom fra 2-0-seier over Standard Liège på Aker stadion torsdag. Etter først å ha slitt under trener Erling Moe, virker det nå å ha blitt adskillig mye bedre futt i laget. – Det er vanskelig å si hva som har skjedd, men vi har hatt mye energi de siste to kampene og kanskje løpt enda mer for hverandre enn vi har gjort tidligere, sier Hestad.
(Vålerenga - Molde 0-1) Vålerenga-trener Kjetil Rekdal (46) hadde lite til overs for hvordan laget hans fremsto i deler av 0-1-tapet mot Molde.